राजा जाने लगा तो सेठ ने रोक लिया और उनसे भोजन करने का अनुरोध किया. सेठ राजा को भोजन करता हुआ छोड़कर थोड़ी देर के लिये बाहर चला गया. अब खाते खाते विक्रमादित्य क्या देखते हैं कि उनके सामने की खूंटी पर टंगे हार को खूंटी निगल रही है. सेठ जब तक वापस आया हार गायब. सेठ का संदेह सीधे विक्रमादित्य पर गया. उसने नगर के सैनिक बुलाकर विक्रमादित्य को उनके हवाले कर दिया. नगर के राजा ने विक्रमादित्य के हाथ पांव कटवाने के आदेश दे दिये. अब विक्रमादित्य की गत बहुत बुरी थी. लुंज-पुंज अवस्था में पड़ा कराहने लगा और उस मनहूस घड़ी को याद करने लगा जब वह घोड़े पर सवार हुआ. इतने में एक तेली उधर से गुजरा और उसे विक्रमादित्य पर रहम आ गया. उसने उसे अपने कोल्हू पर बैठा दिया और बैलों को हांकने के काम में लगा दिया. इससे विक्रमादित्य का भी समय कटने लगा और उसे भोजन भी मिलने लगा. धीरे-धीरे कष्ट पूर्ण दिन बीतने लगे और शनि की दशा की समाप्त होने को थी.